  Майя Бывальцева Удмуртиысь 49 процентэз выпускникъёс огъя кун экзаменэз сётон понна обществознаниез бырйизы. 23-тӥ куартолэзе пресс-конференциын журналистъёслы со сярысь вераз элькунысь дышетонъя но тодосъя министрлэсь ужзэ быдэсъясь Алексей Шепталин. Озьы ик экзамен сётыны быръем тодметъёс пӧлын физика (31 процент), биология (22 процент) но история (20 процент). 838 пиналъёс информатикая тодон-валанзэ эскерыны мылкыд каризы, 831-ез — химияя, 797-ез — литературая, 637-ез — англи кылъя, 347-ез — географияя. 20 адями немец кылэз бырйиз, 5 адями француз кылэз но 2 адями инспан кылэз. Огъя кун экзаменэз сётыны 6 сюрс 960 адями пусйиськиз, со пӧлысь 263-ез — азьвыл аръёсы школаез йылпумъямъёс. Таяз арын ЕГЭ сётозы 29-тӥ куартолэзьысен (со нуналэ географиез но информатикаез сёто) 19-тӥ инвожоозь (история но химия). Экзаменъёсты сётыны 53 инты дасямын луоз. Ваньмаз корт утчанъёс но видеокамераос пуктозы, возьматон онлайн амалэн мыноз. Тодэ вайытом, кылем арын Удмуртиысь куинез выпускникъёс 100 балл люказы информатикая экзаменын, одӥгез — историяя, ньылез — математикая (профиль ёзэз), дас одӥгез — ӟуч кылъя, но куинез — литературая. Тегъёс: Дышетон Ижкар Удмуртия экзамен Дышетонъянонаукаяминистерство АлексейШепталин  